I. Se sotmet a la consideració de la Comissió Jurídica Assessora el Projecte de decret pel qual s'aprova el Programa de gestió de residus municipals de Catalunya (PROGREMIC) i es regula la distribució de la recaptació dels cànons sobre la disposició del rebuig dels residus municipals.
La Comissió Jurídica Assessora és competent per a emetre dictamen sobre els reglaments o les disposicions generals que es dictin per a desplegar les lleis, segons el que disposa l'article 8.2.b) de la Llei 5/2005, de 2 de maig, reguladora de la Comissió Jurídica Assessora.
El PROGREMIC té la naturalesa jurídica de pla sectorial de coordinació, d'acord amb l'article 148 del Text refós de la Llei municipal i de règim local de Catalunya, aprovat per Decret legislatiu 2/2003.
El Decret en projecte aprova el PROGREMIC, el contingut del qual determina objectius, prioritat d'actuacions, mètodes i procediments de tractament i gestió, bases generals d'actuació, i regulació d'òrgans amb participació dels ens locals per a la coordinació de les actuacions.
En desplegar l'article 6 del Decret legislatiu 1/2009, de 21 de juliol, pel qual s'aprova el Text refós de la Llei reguladora dels residus, com també la Llei 8/2008, queda inclòs en el que disposa l'article 8.2.b) de la Llei 5/2005, reguladora de la Comissió Jurídica.
El Dictamen d'aquesta Comissió Jurídica Assessora ha estat sol·licitat amb caràcter d'urgència, d'acord amb la justificació que adjuntava el conseller de Medi Ambient i Habitatge en l'escrit de remissió de l'expedient.
La justificació de la sol·licitud pel tràmit d'urgència es motiva en la necessitat de complir el que s'estableix en l'article 6 del Text refós de la Llei reguladora dels residus; i en el fet que en el Diari Oficial de la Generalitat de Catalunya, de 18 de febrer de 2010, es publicà el Decret 16/2010, de 16 de febrer, pel qual s'aprovà el Pla territorial sectorial d'infraestructures de gestió de residus municipals (PTSR).
Justifica, també, la urgència, perquè la tramitació del Projecte es va iniciar l'any 2007 amb la redacció dels esborranys corresponents del Programa, que es van sotmetre als tràmits previstos en la Llei 9/2006, sobre avaluació dels efectes de determinats plans i programes en el medi ambient.
Per últim, es justifica la urgència, donada la complexa i llarga tramitació del Projecte de decret, tal com es dedueix de la Memòria justificativa i dels informes jurídics que acompanyen el text i, en especial, per tal de poder complir els objectius del Pla de Govern de la Generalitat de Catalunya per al 2007-2010.
Aquesta Comissió Jurídica Assessora ha considerat la petició d'urgència, i ha ponderat les raons que la motivaven, l'extensa elaboració i la tramitació del PROGREMIC, així com la rigorosa tramitació del Projecte de decret.
Correspon, doncs, analitzar, tant les qüestions que afecten el procés d'elaboració de la proposta de Decret, com la legalitat; correspon, també, analitzar, el contingut del PROGREMIC i si s'ajusta a la legislació sectorial de residus, a la legislació reguladora del règim local i als criteris quantitatius de reducció imposats pel dret europeu.
L'expedient tramès a aquesta Comissió es troba indexat i foliat, i està conformat per tres grups de documents.
Un primer grup integra els relatius al Projecte de decret (documents 1-56, pàgina 324).
Un segon grup, que conté els documents del Programa que s'aprova, PROGREMIC, així com la seva tramitació (documents 1-16).
Un tercer grup de documents conté la documentació corresponent a la memòria ambiental del Programa (documents 1-16).
Aquesta triple configuració documental de l'expedient està motivada per circumstàncies originades per modificacions legislatives que han tingut lloc mentre es tramitava el PROGREMIC, l'esborrany del qual es presenta al Consell de Direcció de l'Agència de Residus de Catalunya el 23 de juliol de 2007.
La modificació legislativa al·ludida és l'entrada en vigor de la Llei 9/2006, sobre avaluació d'efectes de determinats plans i programes en el medi ambient de transposició de la Directiva 2001/42/CE del Parlament Europeu i del Consell, relativa a l'avaluació dels efectes de determinats plans i programes en el medi ambient.
Els continguts d'ambdues normes s'integren en l'actualitat en la Llei 6/2009, de 28 d'abril, d'avaluació ambiental de plans i programes, aprovada pel Parlament de Catalunya i publicada en el Diari Oficial de la Generalitat de Catalunya, de 7 de maig de 2009.
La competència de la Generalitat per a dictar el Decret mitjançant el qual s'aprova el Programa de gestió de residus municipals de Catalunya i es regula la distribució de la recaptació dels cànons sobre la disposició del rebuig dels residus municipals és atribuïda per l'article 144.1.e) de l'Estatut d'autonomia de Catalunya, en la regulació de les submatèries de residus que el text en projecte regula.
Des d'un altre punt de vista, l'article 160.1 de l'Estatut d'autonomia de Catalunya atribueix a la Generalitat la competència exclusiva en matèria de règim local.
En un altre ordre de coses, cal tenir en compte l'article 189 de l'Estatut d'autonomia de Catalunya, d'acord amb el qual la Generalitat de Catalunya desplega i aplica el dret de la Unió Europea, en els termes de l'article 113 de l'Estatut.
L'habilitació al Govern per a dictar el text en projecte és atribuïda amb caràcter general per l'article 68.1 de l'Estatut d'autonomia.
La disposició final segona de la Llei 16/1993, de 15 de juliol, reguladora dels residus, modificada entre d'altres ocasions, per la Llei 9/2008, habilitava el Govern per a desplegar i executar llurs disposicions; concretament, el Decret legislatiu 1/2009, pel qual s'aprovava el Text refós de la Llei reguladora dels residus, en els articles 6 i 9, habilita el Govern per a elaborar el programa general de coordinació del conjunt d'accions necessàries en matèria de residus (aquestes es contenen en l'article 6.8 pel que fa al Programa de gestió de residus municipals de Catalunya, respecte a la naturalesa jurídica del pla sectorial de coordinació, i en l'article 9.1 pel que fa als continguts del Programa de gestió de residus municipals de Catalunya; en el 9.3, respecte del seguiment de l'execució del Programa de gestió; i respecte de l'exercici de les competències de programació, planificació, ordenació i execució en matèria de residus pels ajuntaments dels residus municipals, d'acord amb el PROGREMIC, que en tot cas ha de garantir l'autonomia local, en l'article 9.2 del Text refós 1/2009).
Tot l'anterior, sense oblidar l'habilitació que la disposició final de la Llei 8/2008, de finançament de les infraestructures de gestió dels residus i dels cànons sobre la disposició del rebuig dels residus, atorga al Departament competent en matèria de medi ambient per a desplegar i executar les disposicions de la Llei.
Cal començar per analitzar el Programa de gestió de residus municipals de Catalunya (PROGREMIC).
El Programa s'emmarca en l'article 17 del Text refós de la Llei reguladora dels residus, que determina els principis que han d'orientar els programes d'actuació (suficiència de les instal·lacions de valoració; gestió dels residus en el territori de Catalunya sobre la base del principi de proximitat, i valorització dels residus com a via prioritària de gestió dels residus).
El PROGREMIC constitueix un programa de planificació de la gestió de residus municipals a Catalunya en els propers anys, i gaudeix de naturalesa jurídica de pla sectorial de coordinació, d'acord amb el previst en l'article 148 del Decret legislatiu 2/2003, pel qual s'aprova el Text refós de la Llei municipal de règim local de Catalunya.
S'emmarca, també, en l'article 6.6 del Text refós 1/2009 ja citat, que estableix el deure del Govern d'elaborar un Programa general de coordinació del conjunt d'accions necessàries per a promoure tant la reducció de residus i la seva perillositat, com la recollida selectiva, el reciclatge, la valoració i la disposició del rebuig entre d'altres actuacions.
Tot l'anterior dins de l'estructura piramidal establerta respecte a la planificació dels residus, exigida pel dret europeu, en virtut del principi de cooperació i col·laboració administrativa que recull l'article 4 de la Llei 10/1998, de 21 d'abril, de residus.
Les normes anteriors, i la planificació i programació que se'n deriva, constitueixen el marc legislatiu piramidal en què s'insereix el PROGREMIC i que està relacionat en el fonament jurídic III del Dictamen 198/09 d'aquesta Comissió Jurídica Assessora, sobre el Projecte de decret legislatiu pel qual s'aprovava el Text refós de la Llei reguladora de residus; que comença amb les primeres directives 91/156/CE i 91/689/CE, i culmina amb les directives 2006/98/CE, de 19 de novembre, del Parlament Europeu i del Consell, reguladora dels residus, i 2006/12/CE, també del Parlament Europeu i del Consell.
De manera més concreta, el PROGREMIC s'emmarca en el Decret 16/2010, de 16 de febrer, pel qual s'aprova el Pla territorial sectorial d'infraestructures de gestió de residus municipals, i la Llei 8/2008, de 10 de juliol, del Parlament de Catalunya, de finançament de les infraestructures de gestió dels residus i dels cànons sobre la disposició del rebuig dels residus.
Cal destacar que en la redacció del PROGREMIC s'han tingut en compte les conseqüències de l'anomenada Directiva de Serveis 2006/123/CE del Parlament Europeu i del Consell, i els seus impactes en les autoritzacions i registres en matèria de residus.
El Dictamen de la Comissió Jurídica Assessora es concreta fonamentalment en els aspectes de la tramitació, en especial l'ambiental, i en l'anàlisi de la participació ciutadana i de les administracions en la informació ambiental pròpiament dita, i entra a valorar específicament la salvaguarda de l'autonomia local, que ha estat respectada no solament en la tramitació del PROGREMIC, sinó també en el contingut.
El PROGREMIC va estar sotmès al Consell de Direcció de l'Agència de Residus per a l'aprovació inicial i definitiva.
En contra d'allò que és pertinent, no consta incorporada l'Acta de la sessió d'aquest òrgan en què es van adoptar els acords amb abstencions i vots en contra (certificat de 29 d'octubre de 2007).
El PROGREMIC va acompanyat d'un estudi econòmic que conté les inversions previstes en el Programa i el seu finançament (l'estudi econòmic és el que s'adjunta com a documentació del Projecte de decret per a la seva tramitació, i forma part de la disposició de caràcter general).
El PROGREMIC es presenta en suport informàtic 'format CD', i va ser aprovat el Consell Tècnic en la sessió de 23 de febrer de 2010.
El PROGREMIC incorpora la Memòria ambiental elaborada per l'ARC i incorpora la Resolució del director general de Polítiques Ambientals i Sostenibilitat.
El PROGREMIC és sotmès a informació pública (DOGC de 29 de gener de 2008); és sotmès al tràmit d'audiència i s'ha donat resposta a les entitats personades en el procediment.
S'acompleixen, així, els requeriments de la Llei 27/2006, reguladora del dret d'accés a la informació, de la participació pública i de l'accés a la justícia en matèria de medi ambient.
El PROGREMIC ha estat sotmès a avaluació ambiental (d'acord amb els articles 6.6 del Decret legislatiu 1/2009 i 7 i següents de la Llei estatal 9/2006, a Catalunya, ara Llei 6/2009).
L'informe de sostenibilitat ambiental del Programa ha estat considerat suficient i conforme per la Resolució de la Direcció General de Polítiques Ambientals i Sostenibilitat de 19 de juliol de 2008.
En conclusió, es pot dir que, en atenció a la Memòria, a l'estudi econòmic, a la informació pública, al tràmit de consulta individualitzat i, per últim, a l'Informe de sostenibilitat ambiental, la tramitació del PROGREMIC s'ajusta al que preveu la normativa citada i compleix amb els objectius d'informació, cooperació, transparència i avaluació dels continguts ambientals del Programa de gestió de residus municipals de Catalunya.
Pel que fa al contingut del PROGREMIC pròpiament dit, amb relació a la garantia de l'autonomia local, cal ressaltar el següent: l'estructura, la configuració i la vocació programàtica i finalista no innoven l'ordenament jurídic.
Els capítols es refereixen a l'àmbit de vigència, a les tendències actuals de generació de residus, a la gestió de residus concrets, a la necessitat de potenciar la comunicació, la informació i la participació per a la gestió de residus mitjançant organitzacions existents.
Les referències als tipus d'instal·lacions es fan a les previstes en el Pla territorial sectorial d'infraestructures de residus, i constitueix un instrument d'establiment de línies estratègiques i va acompanyat d'índexs de taules i de figures.
No imposa als municipis obligacions noves ni diferents de les contingudes en el Pla territorial sectorial d'infraestructures de gestió de residus municipals, com tampoc de les que es deriven del Decret legislatiu 1/2009 o de la Llei 8/2008.
Finalment, cal observar que és convenient fer un repàs general del text del Programa a fi de corregir errades i imperfeccions de transcripció.
V. Sobre la tramitació del Projecte de decret pel qual s'aprova el PROGREMIC cal efectuar les consideracions següents.
Com s'ha dit, la tramitació s'inicia mitjançant la presentació del Projecte al Consell de Direcció de l'Agència de Residus de Catalunya el 27 d'abril de 2009, tot i que en l'expedient no consten les actes de les sessions, en contra d'allò que és pertinent.
Aquesta Comissió Jurídica ja ha advertit de la necessitat que en l'expedient constin les actes de les sessions dels òrgans administratius que acorden l'impuls d'una disposició de caràcter general, en especial, com és en aquest cas, i es comprova a través del certificat de 25 de maig de 2009, en el que consten vots en contra i abstencions (dictàmens 197/09 i 330/09).
Consten diverses versions del Projecte de decret, d'abril, maig i juny de 2009 (document tramès en el seu moment al Consell Tècnic), 21 de juliol de 2009 (tramesa i aprovada en Consell Tècnic) (document 30); versió del Projecte de decret tramesa al Consell Tècnic d'1 de desembre de 2009 (documents 42 i 45); i versió del Projecte de decret tramesa al Consell Tècnic de 23 de febrer de 2010 (documents 52 i 55; aquesta és la versió final).
La Memòria justificativa i la memòria econòmica, elaborades amb anterioritat al tràmit d'informació pública, han estat actualitzades en la tramitació de l'expedient.
La Memòria justificativa, en concret, analitza els antecedents, el marc normatiu, la necessitat de dictar la disposició, i es planteja el rang normatiu de l'aprovació del PROGREMIC que, a causa del seu contingut normatiu i a la naturalesa de pla sectorial de coordinació, ha de ser aprovat pel Govern amb la forma de decret i sota la tramitació aplicable a les disposicions de caràcter general (cal fer notar que en els inicis de la tramitació de l'expedient, el PROGREMIC s'aprovava com un annex al Decret, si bé durant la tramitació, canvia l'estructura del Projecte i desapareix el PROGREMIC com un annex).
La Comissió Jurídica entén que la Memòria justificativa i la seva adaptació dinàmica al llarg de la tramitació del Projecte s'ajusten als requisits de la Llei 13/1989.
La Memòria justificativa va acompanyada d'una exhaustiva llista de disposicions afectades i una taula de vigències.
Respecte de la Memòria econòmica, cal assenyalar que també ha estat actualitzada al llarg de la tramitació de l'expedient.
Conté l'anàlisi de les inversions previstes, l'anàlisi del finançament mitjançant els contractes programa, partint del Contracte programa 2006-2010 i conté, també, l'anàlisi de la normativa fiscal sobre la qual es basen els costos del servei de recollida de residus.
La Memòria econòmica ha estat objecte de consideracions per part de la Direcció General de Pressupostos pel que fa a la disponibilitat pressupostària de les inversions previstes.
Cal ressaltar que en la versió definitiva del Projecte de decret s'han recollit les observacions efectuades per aquests òrgans i que, també la versió definitiva del PROGREMIC, ha recollit les correccions de l'import observades i aconsellades en l'Informe del Programa de finançaments estructurals, de 18 de febrer de 2010.
Aquesta Comissió Jurídica Assessora entén que la Memòria econòmica del Projecte de decret, alimentada per les justificacions econòmiques del PROGREMIC, compleix, també, amb els requisits formals i materials d'aquest tipus de documents, exigits per la Llei 13/1989.
Ha estat evacuat un informe jurídic preliminar el 17 de juny de 2009 i un altre de complementari, el 30 de novembre de 2009.
Consta una nota del Gabinet Jurídic de la Generalitat sobre el procediment de tramitació i un informe jurídic final sobre el Projecte de decret, aprovatori del PROGREMIC, de '1 de febrer de 2010.
Aquesta Comissió entén que l'anàlisi jurídica justificativa, tant del Projecte de decret com del PROGREMIC i dels seus continguts, compleix amb els requisits establerts per la Llei 13/1989.
La versió del Projecte de decret ja rectificada en diverses ocasions, després de la Memòria justificativa i l'informe jurídic, la Memòria econòmica i el Dictamen del Consell per a la Prevenció i Gestió dels Residus, així com els informes del Departament d'Economia i Finances, se sotmeten a informació pública en data 5 d'agost de 2009.
També se sotmeten a informació pública en els Serveis Territorials de Barcelona, Tarragona, Lleida, Girona i Terres de l'Ebre.
Consta en l'expedient l'anàlisi, fins i tot d'oportunitat, sobre les al·legacions presentades en fase d'informació pública del Projecte de decret (convé aquí recordar paral·lelament que el PROGREMIC ha estat sotmès a informació pública i a consulta pel que fa a l'avaluació ambiental del Programa).
Sense entrar a valorar la necessitat de duplicar els tràmits d'informació pública, quan es tracti d'aprovació de programes o plans que han de revestir la forma de decret del Govern, que ja han estat sotmesos a informació pública, aquesta Comissió Jurídica es pronuncia sobre la suficiència i l'ajustament a la legalitat dels tràmits d'informació pública.
Hi consta l'Informe d'impacte de gènere de 8 de juny de 2009 (document 12) i el certificat de l'acord de l'informe favorable adoptat per la Comissió de Govern Local de Catalunya de 17 de desembre de 2009.
Tampoc en aquest cas no se n'adjunta l'acta, en contra d'allò que és exigible.
Hi consta el Dictamen del Consell de Treball Econòmic i Social de Catalunya, al qual segueix un Informe de l'Agència de Residus de Catalunya que valora les observacions recollides en el Dictamen.
Per últim, hi consta el certificat favorable del Consell Tècnic, emès el 23 de febrer de 2010 amb caràcter previ a la sol·licitud de dictamen de la Comissió Jurídica Assessora.
Del resultat de l'anàlisi conjunta i detallada de cada un dels documents que acompanyen el Projecte de decret, aquesta Comissió Jurídica conclou que s'han respectat els tràmits procedimentals exigibles en l'elaboració de les disposicions de caràcter general, i que la disposició en projecte, aprovatòria del PROGREMIC, gaudeix del rigor formal exigible a aquestes disposicions aprovatòries de plans i programes.
Cal entrar ara a valorar el contingut del Projecte de decret.
El Projecte de Decret es compon d'un títol, un preàmbul, un capítol primer, titulat 'Programa de gestió dels residus municipals de Catalunya'; un capítol segon, titulat 'Procediment per a l'aprovació del Pla de desplegament de la recollida selectiva de fracció orgànica'; un capítol tercer, titulat 'Distribució de la recaptació dels cànons sobre la disposició del rebuig dels residus municipals'; i una disposició final.
Observacions al títol del Projecte de decret
En coherència amb el títol de la Llei 8/2008 i amb el contingut efectiu del Projecte, el títol hauria de ser 'Projecte de decret mitjançant el qual s'aprova el Programa de gestió de residus municipals de Catalunya (PROGREMIC) i es regula el procediment de distribució de la recaptació dels cànons sobre la disposició del rebuig dels residus municipals'.
Per coherència amb la fórmula dels preàmbuls de les disposicions de caràcter general, la competència de la Generalitat de Catalunya i l'habilitació per a dictar la norma concreta s'haurien de situar en la capçalera del preàmbul, i no en l'últim apartat d'aquest, com és el cas.
En el tercer paràgraf es parla de l'aprovació del Programa de gestió de residus municipals; en el setè s'al·ludeix que el Decret aprova el Programa de gestió de residus municipals de Catalunya i incorpora com a annex el contingut normatiu del Programa.
Atès que a la part final del Projecte de decret no consta cap annex fóra convenient fer desaparèixer de l'apartat setè la referència a l'annex.
Els paràgrafs tercer, cinquè i sisè guarden una relació temàtica, i se suggereix resituar-los.
Aquesta reestructuració es justifica també perquè el paràgraf quart de l'exposició de motius estableix les obligacions imposades pel dret europeu en l'àmbit dels residus municipals i els objectius a assolir.
Guanyaria, per tant, en qualitat expressiva, l'exposició de motius si el paràgraf cinquè, relatiu a les obligacions, de reducció progressiva respecte els nivells de 1995, se situés darrera l'instrument que a Catalunya és l'adequat per a aconseguir-lo.
Si es fes així, els paràgrafs vuitè i novè de l'exposició de motius passarien a ocupar el lloc últim i penúltim d'aquesta.
Observacions a l'articulat del Decret
Conté la fórmula aprovatòria i s'ajusta, pel que fa al contingut, al que disposen els articles 6.8 i 9 del Text refós 1/2009; s'ajusta també al que estableix l'article 148 del Decret legislatiu 2/2003, pel qual s'aprova el Text refós de la Llei municipal i de règim local de Catalunya.
Per tal d'identificar el PROGREMIC i reforçar-ne la publicitat, s'hauria d'incloure en aquest primer article la declaració del fet que el Programa és públic i la referència 'ara continguda en l'article 9' a la seva publicació a la seu electrònica corresponent, d'acord amb les garanties establertes en l'article 10.2 de la Llei 11/2007, de 22 de juny, d'accés electrònic dels ciutadans als serveis públics.
Aquesta millora tècnica aportaria major seguretat jurídica quant a la publicitat del PROGREMIC, en la línia ja seguida per l'article 1 del Decret 16/2010, ja esmentat anteriorment: 'S'aprova el Pla territorial sectorial d'infraestructures de gestió de residus municipals, que es pot consultar a les dependències de l'Agència de Residus de Catalunya i en la seva seu electrònica.'
Val a dir que el Programa de gestió de residus municipals anterior, que portava causa de la Llei 6/1993 reguladora dels residus 'aleshores vigent', només es consultava a les dependències de l'Agència de Residus i a la pàgina web a què es feia referència en la Resolució que donava publicitat a l'aprovació de la revisió del Programa (DOGC.
Reprodueix la declaració de la naturalesa jurídica del PROGREMIC com a Pla sectorial de coordinació, d'acord amb l'article 148 del Decret legislatiu 2/2003, continguda en l'article 6.8 del Decret legislatiu 1/2009.
Estableix com a objecte del PROGREMIC la planificació de la gestió dels residus municipals en l'àmbit territorial de Catalunya, en concordança amb els articles 6.1, 7 i 8 del Text refós 1/2009.
El contingut és reproducció de l'article 9 del Text refós 1/2009, concretament l'apartat 1.
Això pel que fa als objectius, les prioritats, els mètodes, les bases generals i la regulació dels òrgans de coordinació amb participació dels ens locals.
La inclusió de la lletra e) d'aquest article 4 podria plantejar una imprecisió formal, ja que el contingut previst es troba regulat en l'article 14 del text del Decret i no en el PROGREMIC pròpiament dit.
El precepte es deriva de l'article 9.2 del Text refós 1/2009, i en segueix el contingut, referit, no a la 'jerarquia', sinó a l'exercici de les competències municipals', i així ha de figurar al títol del precepte.
Així mateix, no és pròpia d'un text com aquest la proclamació que es fa en el darrer incís de l'article 5, que cal suprimir.
D'altra banda, aquesta Comissió Jurídica Assessora, com s'ha dit, ja ha valorat el PROGREMIC i constata que és respectuós amb l'autonomia local.
Hauria de desaparèixer l'expressió 'revisió' de l'apartat primer d'aquest article, atès que apareix en el títol i en el contingut de l'article 7.
El precepte reformulat es correspondria amb l'article 9.3 del Text refós 1/2009.
Per a una major garantia de l'autonomia local, hauria de ponderar-se la conveniència d'incloure determinacions més precises que posessin en connexió l'avaluació del compliment de les determinacions del Programa amb els mecanismes d'intervenció de l'article 9.
Se suggereix descompondre el punt 7.1 en dos apartats i dir que l'elaboració de la modificació i de la revisió del PROGREMIC s'atribueix a l'Agència de Residus de Catalunya, la qual cosa es correspon amb l'article 57 del Text refós 1/2009 i amb l'article 148 del Decret legislatiu 3/2003.
L'aprovació de la modificació i de la revisió s'ha d'atribuir al Govern, segons l'article 6.6 del Text refós, el que constituiria l'apartat segon del precepte.
Aquesta observació es formula amb caràcter essencial.
Ara bé, l'Administració pot ponderar la conveniència que en el text del Decret s'incorpori una habilitació del Govern a l'Agència de Residus de Catalunya per tal que aquesta, d'una manera singular i en allò que afectés aspectes estrictament tècnics i reglats, pogués dur a terme les funcions referides, per a adaptar les actuacions previstes a exigències derivades de normativa superior.
El finançament de les actuacions del Programa de gestió de residus municipals, d'acord amb allò establert en els contractes i programes subscrits entre l'Agència de Residus de Catalunya i el Govern, està d'acord amb l'article 2 de la Llei 8/2008, de finançament de les infraestructures de gestió dels residus i dels cànons sobre la disposició del rebuig dels residus.
Com que s'ha suggerit que el contingut de l'article 9 passi a formar part de l'article 1, cal suprimir l'article 9 en la redacció proposada.
Els objectius per a l'any 2012, prenent les previsions de prevenció en origen com una reducció respecte de l'any 2006, estan d'acord amb les normes de dret europeu amb relació a la reducció dels residus, que són citades en el preàmbul del Projecte.
Les prioritats de les actuacions necessàries per a la gestió dels residus municipals de Catalunya es deriven directament, si bé no reproduïdes, dels continguts del Decret legislatiu 1/2009.
Ara bé, cal fer més entenedores la redacció i les expressions contingudes en l'article 11 b), així com més precises, en la funció pròpia dels reglaments de desplegar i detallar les indicacions legals.
Els apartats 1 i 2 del precepte són reproducció dels articles 42 i següents i 53 del Text refós 1/2009.
Tots ells, inclosos en el capítol V del Text refós, titulat 'Gestió dels residus municipals'.
Pel que fa a les zones, es deriva dels preceptes i de l'annex del Decret 16/2010, pel qual s'aprova el Pla territorial sectorial de les infraestructures de gestió dels residus municipals.
Les bases generals d'actuació per a programar, finançar i executar les activitats de gestió de residus municipals són una remissió als articles 6 i 8 del Projecte de decret que, al mateix temps, es remeten a d'altres normes ja citades en efectuar les observacions als articles corresponents.
Crea l'òrgan de coordinació de les actuacions de gestió de residus municipals en l'àmbit general de Catalunya, i n'estableix la composició.
El precepte està en consonància amb l'article 9.1 e) del Text refós 1/2009, però només desplega l'opció de la coordinació en l'àmbit general de Catalunya, sense regular els òrgans de coordinació de cadascuna de les instal·lacions, la qual cosa genera incertesa.
No s'oposa al contingut del Decret 16/2010, que aprova el Pla territorial sectorial d'infraestructures de gestió de residus municipals, i també està en consonància amb l'Acord del Govern de la Generalitat de Catalunya de 5 de setembre de 2006.
L'apartat 3 de l'article 14 en projecte hauria de variar la remissió a l'aplicació de la Llei 13/1989, respecte al règim de funcionament de l'òrgan de coordinació.
Seria més convenient efectuar la remissió a la supletorietat del dret aplicable a Catalunya sobre procediment de l'Administració de la Generalitat, d'una manera més abstracta.
El desplegament dels mecanismes necessaris per a assolir els objectius en el Programa de gestió de residus és un deure dels ens locals, que es deriva del Text refós 1/2009, amb caràcter general i, en especial, del capítol V.
L'obligació establerta de destinar la fracció i restes a determinades infraestructures pot trobar suport en els articles 17 i 18 del Text refós, pel que fa als principis d'actuació quant a la suficiència i proximitat, dins la jerarquia de gestió dels residus municipals.
L'article 16 respecta l'article 42.2 del Text refós 1/2009 i, concretament, la competència del municipi, atribuïda en l'article 42.3, sota el deure de gestionar el servei, obtenint la propietat dels residus, promovent la valorització dels residus en el marc del Programa general i el Programa de gestió de residus municipals formats per la Generalitat.
El deure d'informació sobre gestió de residus municipals es justifica en el deure genèric de cooperació entre administracions públiques, i té la base tant en la Llei estatal de residus 8/1998, com en el Decret legislatiu 1/2009.
Concretament, en l'article 7 del Text refós 1/2009, entre d'altres.
El Pla de desplegament de la recollida selectiva de la fracció orgànica estava previst en l'article 53.4 del Text refós 1/2009.
D'acord amb la disposició addicional de la Llei 9/2009, s'havia de presentar davant l'Agència de Residus de Catalunya en el termini d'un any.
Transcorregut el temps sense haver-se aprovat el referit Pla, diversos informes justifiquen i motiven la dilació en la previsió definitiva i la Comissió troba justificada la motivació.
La competència per a aprovar el Pla deriva de l'atribució expressament efectuada a l'Agència de Residus de Catalunya per l'article 15.4 de la Llei 8/2008, ja citada, de finançament de les infraestructures de gestió de residus municipals.
El precepte regula el deure dels ens locals de presentar a l'Agència de Residus de Catalunya les sol·licituds corresponents amb relació a la prestació del servei de recollida selectiva de la fracció orgànica.
Les mesures i actuacions que s'estableixen, així com l'avaluació de la fracció orgànica municipal o supramunicipal, estan d'acord amb les competències atribuïdes en el capítol V del Text refós 1/2009.
El seguiment dels plans de desplegament per a la recollida selectiva de la fracció orgànica aprovada és atribuïda a l'Agència de Residus de Catalunya pel Text refós 1/2009, com s'ha dit (article 9.3).
Regula la sol·licitud de distribució de la recaptació dels cànons sobre la disposició del rebuig dels residus municipals.
El precepte s'ajusta en el contingut a la Llei 8/2008, de finançament de les infraestructures de gestió, especialment en l'article 6.
Està també d'acord amb les normes que regulen el Fons de gestió de residus contingudes en l'article 55 del Text refós 1/2009.
En l'apartat primer del precepte, s'hauria de substituir la referència a la persona beneficiària per la referència a l'ens beneficiari, com el mateix precepte efectua en l'apartat 5.
Les referències a la Llei 30/1992, concretament a les formes de presentació de documents, amb remissió a l'article 38.4, s'haurien d'efectuar d'una manera menys concreta a la legislació de procediment vigent a Catalunya.
El contingut del precepte, que es refereix a la sol·licitud de distribució de la recaptació dels cànons, quedaria formalment millor redactat si es fes una referència genèrica a la legislació de procediment administratiu vigent a Catalunya.
Tant l'article 20 com l'article 21 porten causa i s'ajusten a la Llei 8/2008, de finançament de les infraestructures de gestió dels residus dels cànons sobre la disposició del rebuig dels residus, concretament en l'article 6.
També, en l'article 7 del Text refós 1/2009.
Tot això si es té en compte que els ens locals municipals i supramunicipals són els beneficiaris del Fons de gestió de residus en l'àmbit dels residus municipals.
La disposició final conté la clàusula d'entrada en vigor a partir del mes de ser publicat en el Diari Oficial de la Generalitat de Catalunya, moment en què podran ser d'aplicació les determinacions del PROGREMIC.
Un cop considerades les observacions formulades en el cos d'aquest Dictamen, i tinguda en compte la referent a l'article 7, que té caràcter d'essencial, és procedent elevar al Govern per a aprovar-lo el Projecte de decret mitjançant el qual s'aprova el Programa de gestió de residus municipals de Catalunya (PROGREMIC) i es regula la distribució de la recaptació dels cànons sobre la disposició del rebuig dels residus municipals.